SIUDAD TI VIGAN, Mayo 27 (PIA) – Nakaiteden ti 21 a traysikel ti gobierno ti siudad kadagiti marigrigat a pamilia manipud 2012. Daytoy ket parte ti programa kontra kinapanglaw a maaw-awagan ti ‘Pagsapulan, Ranniag ti Masakbayan’.
Dagitoy a traysikel ket addan numeroda ken nakairehistro metten, kuna ti Opsina ti Mayor nga idadaulluan ni Mayor Eva Marie S Medina. Napili a nalaing dagiti pamilia a nakaitedanna ta kayat ti gobierno ti siudad a mailala dagitoy ket agserbida laeng para iti pagsapulan dagitoy nga agindeg.
Dagiti naireport nga ammona ti agsugal, aginom iti nasanger ken addaan kadagiti dadduma pay a bisio ket saan a naikkan. Ta segun iti Mayor dagitoy a bisio ti mangdadael ti panagiggem ti traysikel.
Ginutugut ti Mayora dagitoy a 21 a pamilia a kanayon a salimetmetanda ti matgedanda, ken iyadayoda iti bagida iti bisio a mangdadael iti proyekto a naipaima kadakuada. Kasta met ti gagetda ken panangmentenerda iti naited a pagsapulanda a namnamen ti gobierno a mangikkat ti kinapanglaw ken panagbisin iti siudad.
Tapno sumayaat pay ti biag dagitoy a nakaimaan ti traysikel, nangaramidda ti grupoda a pinanagananda iti Raniag Tricycle Operators and Drivers Association a kayatda nga irehistro iti Securities and Exchange Commission (SEC). Daytoy pannakairehistroda ti SEC ti manglukat ti arruangan iti grupoda a makaawat kadagiti nagduduma a benepisio manipud ahensia ti sector pribado ken gobierno.
Dagiti dadduma nga agindeg ket insagutan ti gobierno ti siudad ti sari-sari store, karinderia, fish ball kariton, panaglako iti nateng, karne, bagas ken ikan. Kasta met nga adda pay panagpaadu ti animales kas manok, baka, pugo, kalding.
Napili dagitoy nga agindeg a nakaipaayan dagitoy babaen ti ‘evaluation team’ a naggapu kadagiti sector ti komunidad. Kas kuna ni Medina ti laeng kasukat dagitoy a proyekto ket ti gaget, panagpursigi ken panangliklik ti bisio dagiti naipaayanda.
Daytoy a programa ti gobierno ti siudad ket nangrugi idi immune a panagtugaw ni Medina idi 1995 ket nagtultuloy a dimmakdakkel inggana ita.
Namnamaen ngarud ti Mayor a dagitoy a nakaipaimaan dagitoy a serbisio ket sumayaat ti kalidad ti panagbiagda, kangrunaanna unay ti pannakatagiben dagiti annakda a makaadal ken agbanag a nasayaat a makipagili. (MCA/ICR/PIA-1:Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn